"Wash"-lõpuga sõnu kasutatakse enamasti siis, kui keegi proovib näida sellena, kes ta ei ole. No võtame näiteks  greenwashi.  Seda kasutatakse firmade kohta, kes annetavad suure käraga raha hülgepoegadele hambaklambrite ostmiseks aga  samal ajal niristavad vaikselt mürki merre või midagi taolist.    Barack Obama massiivne võit USA-s on pannud ka kodumaised erakonnad kiiresti joonduma uuele kursile. Kõik tahavad ju natukene obaamad olla. Keskerakond kirjutab oma protestilehel, et "Aeg vahetuseks on käes", vihjates sellega Obama "Change we need" kampaaniale ning Mart Laar parafraseerib loosungit "Yes we can!" (Laar: "näitame, et suudame!"). See ongi "changewash". Peseme ennast Obamaks.    Ma ei suuda oma silmi ära  imestada aga need on ju needsamad meie Mart ja Edgar, kes 20. sajandi lõpu poole siin ringi rokkisid. Mis saab neil Obamaga ühist olla? Mõlemad on ju Tartus ülikoolis käinud, nahavärvilt valged. Kehaehitus ümar. Ideed vähemalt 20 aastat täpselt needsamad.     *Selle termini pakkus välja tegelikult mu sõber Villu.